text: Affyrede oversavet jagtgevær
  10 september 2012 kl. 06.46
  Juristerne vurderer mandag formiddag, om en 36-årig mand skal fremstilles for en dommer. Han affyrede ved et-tiden et oversavet jagtgevær på Ølstedbrovej ved Løsning.
  Manden var stærkt beruset. Til morgen var han endnu ikke afhørt, og han var anbragt i detentionen. 
  Affyringen af et oversavet jagtgevær kan - efter omstændighederne - blive en alvorlig sag. 
  Efter den nye, skærpede våbenlov står den 36-årige til et års ubetinget fængsel. Hvis han desuden har skudt i et område, hvor personer kan være i fare, så kommer andre paragraffer i straffeloven i spil.
  